CELEX: 52010XP0465
Language: mt
Date: 2010-12-14 00:00:00
Title: Kapaċità ta’ reazzjoni rapida tal-UE Rakkomandazzjoni tal-Parlament Ewropew lill-Kunsill tal- 14 ta’ Diċembru 2010 dwar it-twaqqif ta’ kapaċità ta’ reazzjoni rapida tal-UE (2010/2096(INI))

15.6.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               CE 169/140
            
         It-Tlieta 14 ta’ Diċembru 2010Kapaċità ta’ reazzjoni rapida tal-UE
   P7_TA(2010)0465
   Rakkomandazzjoni tal-Parlament Ewropew lill-Kunsill tal-14 ta’ Diċembru 2010 dwar it-twaqqif ta’ kapaċità ta’ reazzjoni rapida tal-UE (2010/2096(INI))
   2012/C 169 E/21
   
      Il-Parlament Ewropew,
   
               —
            
            
               wara li kkunsidra l-Artikolu 196 tat-Trattat ta’ Lisbona li jiddikjara li “L-Unjoni għandha tinkoraġġixxi l-kooperazzjoni bejn l-Istati Membri sabiex issaħħaħ l-effettività ta’ sistemi ta’ prevenzjoni ta’ diżastri naturali jew ikkaġunati mill-bniedem u ta’ protezzjoni minnhom” u li “l-azzjoni ta’ l-Unjoni għandha timmira li tippromwovi l-koerenza ta’ azzjonijiet ta’ protezzjoni ċivili fil-livell internazzjonali”,
            
         
               —
            
            
               wara li kkunsidra l-Artikolu 214 tat-Trattat dwar il-Funzjonament tal-Unjoni Ewropea li jiddikjara li l-operazzjonijiet tal-Unjoni fil-qasam tal-għajnuna umanitarja huma “maħsuba sabiex jipprovdu assistenza u għajnuna mingħajr dewmien għal popolazzjonijiet f'pajjiżi terzi li jkunu vittma ta’ diżastri naturali jew ikkaġunati mill-bniedem, u sabiex jipproteġuhom”, u li l-operazzjonijiet tagħha għandhom “għandhom jitwettqu skond il-prinċipji tad-dritt internazzjonali u l-prinċipji ta’ l-imparzjalità, in-newtralità u n-non diskriminazzjoni”,
            
         
               —
            
            
               wara li kkunsidra l-Kunsens Ewropew dwar l-Għajnuna Umanitarja ffirmat b'mod konġunt f'Diċembru 2007 mill-Presidenti tal-Kunsill tal-Unjoni Ewropea, mill-Parlament Ewropew u mill-Kummissjoni Ewropea, u l-Pjan ta’ Azzjoni preżentat mill-Kummissjoni f'Mejju 2008 għall-implimentazzjoni tal-kunsens,
            
         
               —
            
            
               wara li kkunsidra l-konklużjonijiet tal-Kunsill ta’ Diċembru 2007 li jistiednu lill-Kummissjoni biex tagħmel l-aħjar użu mill-mekkaniżmu Komunitarju tal-Protezzjoni Ċivili u biex issaħħaħ aktar il-kooperazzjoni bejn l-Istati Membri,
            
         
               —
            
            
               wara li kkunsidra l-linji gwida dwar l-użu ta’ assi ta’ difiża militari u ċivili f'każ li jseħħ diżastru (il-Linji gwida ta’ Oslo), kif riveduti fis-27 ta’ Novembru 2006,
            
         
               —
            
            
               wara li kkunsidra l-Komunikazzjoni mill-Kummissjoni lill-Kunsill u lill-Parlament Ewropew tat-23 ta’ Frar 2009 dwar “Strateġija tal-UE ta’ Sostenn għat-Tnaqqis tar-Riskju ta’ Diżastri fil-Pajjiżi fil-Fażi ta’ Żvilupp”,
            
         
               —
            
            
               wara li kkunsidra l-Komunikazzjoni mill-Kummissjoni lill-Parlament Ewropew u lill-Kunsill ta’ Marzu 2008 dwar “It-Tisħiħ tal-Kapaċità tal-Unjoni fir-Rispons għad-Diżastri” (COM(2008) 0130) u r-riżoluzzjoni tal-Parlament Ewropew tad-19 ta’ Ġunju 2008 dwar “it-tisħiħ tal-kapaċità ta’ reazzjoni tal-Unjoni għad-diżastri” (1),
            
         
               —
            
            
               wara li kkunsidra r-rapport minn Michel Barnier tad-9 ta’ Mejju 2006 bit-titolu “Għal Korp Ewropew ta’ Protezzjoni Ċivili: għanjuna tal-Ewropa”,
            
         
               —
            
            
               wara li kkunsidra r-riżoluzzjoni tal-Parlament Ewropew tal-10 ta’ Frar 2010 dwar it-terremot reċenti f'Ħaiti (2),
            
         
               —
            
            
               wara li kkunsidra r-riżoluzzjoni tiegħu tal-21 ta’ Settembru 2010 dwar il-prevenzjoni tad-diżastri naturali u d-diżastri kkaġunati mill-bniedem,
            
         
               —
            
            
               wara li kkunsidra l-proposta għal rakkomandazzjoni lill-Kunsill tat-23 ta’ Marzu 2010 dwar l-istabbiliment ta’ kapaċità ta’ reazzjoni rapida tal-UE, imressqa minn Anneli Jäätteenmäki, Charles Goerens, Louis Michel, Marielle De Sarnez u Frédérique Ries f'isem il-Grupp ALDE skont l-Artikolu 121(1) tar-Regoli ta’ Proċedura (B7-0228/2010),
            
         
               —
            
            
               wara li kkunsidra l-Artikolu 121(3) tar-Regoli ta’ Proċedura tiegħu,
            
         
               —
            
            
               wara li kkunsidra r-rapport tal-Kumitat dwar l-Iżvilupp u l-opinjoni tal-Kumitat għall-Affarijiet Barranin (A7-0332/2010),
            
         
               A.
            
            
               billi qed jiżdiedu madwar id-dinja diżastri li jikkawżaw danni sinifikanti umani, ekonomiċi u ambjentali; billi t-tali kriżijiet qed iseħħu b'aktar impatt, frekwenza u firxa f'bosta partijiet tad-dinja, l-aktar minħabba l-effetti tat-tibdil fil-klima; u billi l-Unjoni Ewropea qiegħda tagħmel sforzi konsiderevoli biex tirreaġixxi għal dawn il-kriżijiet,
            
         
               B.
            
            
               billi l-multiplikazzjoni u ż-żieda fil-frekwenza tal-interventi li jsiru ġewwa u barra mill-Unjoni Ewropea huma aggravati mis-sitwazzjoni finanzjarja globali u minn restrizzjonijiet baġitarji li jenfasizzaw il-ħtieġa li l-operazzjonijiet ikunu iżjed kosteffikaċi,
            
         
               C.
            
            
               billi l-qsim tar-riżorsi fost il-31 stat li huma membri tal-Mekkaniżmu tal-Unjoni għall-Protezzjoni Ċivili (l-UE-27, in-Norveġja, il-Liechtenstein, il-Kroazja u l-Islanda), jew fil-kuntest tal-kooperazzjoni msaħħa bejn Stati Membri, jista' jirrappreżenta assi operazzjonali u finanzjarju,
            
         
               D.
            
            
               billi l-baġit tal-Kummissjoni għal diżastri umanitarji, u speċifikament dak tad-DĠ ECHO, mhux sempliċement ġie ffriżat, talli saħansitra naqas ftit f'termini reali matul dawn l-aħħar ħames snin,
            
         
               E.
            
            
               billi fis-snin riċenti sar progress lejn aktar koerenza fir-reazzjoni tal-UE għad-diżastri, notevolment bit-tisħiħ progressiv tal-mekkaniżmu tal-protezzjoni ċivili, bit-titjib fl-interazzjoni/koordinazzjoni bejn il-protezzjoni ċivili u l-għajnuna umanitarja, u bir-rikonoxximent li strateġija integrata għall-ġestjoni tad-diżastri tinvolvi mhux biss ir-reazzjoni iżda wkoll il-prevenzjoni u t-tħejjija,
            
         
               F.
            
            
               billi r-rispons tal-Unjoni Ewropea għat-terremot f'Ħaiti mhux biss wassal għal intervent rapidu, sinifikanti u wiesa' tal-għajnuna umanitarja iżda wkoll għall-attivazzjoni tal-mekkaniżmu ta’ protezzjoni ċivili li kien kapaċi juża minnufih, u għall-ewwel darba, żewġ moduli (unità tal-purifikazzjoni tal-ilma u stazzjon mediku avvanzat) iffinanzjati permezz tal-Azzjoni Preparatorja 2008 għal kapaċità ta’ reazzjoni rapida tal-UE,
            
         
               G.
            
            
               billi t-tagħlimiet li ħadna minn kriżijiet riċenti jkomplu juru l-ħtieġa li jsir titjib fl-effiċjenza, fil-koordinazzjoni u fil-viżibilità tar-reazzjoni tal-UE għad-diżastri, u billi dawn id-diżastri għal darba oħra enfasizzaw il-ħtieġa li jkun hemm kapaċità ta’ reazzjoni rapida tal-UE (forza Ewropea tal-protezzjoni ċivili),
            
         
               H.
            
            
               billi l-kapaċità tal-UE li tħares il-ħajja u l-proprjetà taċ-ċittadini tagħha hija fattur deċiżiv għall-kredibbiltà tagħha,
            
         
               1.
            
            
               Jindirizza dawn ir-rakkomandazzjonijiet li ġejjin lill-Kunsill:
               
                           (a)
                        
                        
                           jirrikonoxxi li l-inklużjoni tal-protezzjoni ċivili u tal-għajnuna umanitarja fi ħdan il-portafoll ta’ Kummissarju wieħed responsabbli għall-Għajnuna Umanitarja u r-Reazzjoni għall-Kriżijiet toħloq sinerġiji aħjar fi ħdan il-Kummissjoni u tgħin fit-tisħiħ tal-koerenza tar-reazzjoni ġenerali tal-UE għad-diżastri;
                        
                     
                           (b)
                        
                        
                           jitlob li ssir integrazzjoni akbar bejn il-protezzjoni ċivili u l-metodoloġiji tax-xogħol umanitarju fi ħdan id-DĠ ECHO, filwaqt li jitħarsu l-ispeċifiċitajiet tagħhom billi tinżamm bejniethom distinzjoni u demarkazzjoni ċara tar-rwoli, biex jiġu mmassimizzati s-sinerġiji u l-komplementaritajiet u tittejjeb l-effiċjenza; jitlob ukoll li l-persunal militari u ċivili u l-ħaddiema umanitarji involuti fir-reazzjoni għad-diżastri jew fl-operazzjonijiet umanitarji jaġixxu skont il-prinċipji tan-newtralità, l-indipendenza u l-imparzjalità;
                        
                     
                           (c)
                        
                        
                           itenni li l-użu tar-riżorsi tal-protezzjoni ċivili, meta jintużaw fi kriżi umanitarja, għandu jkun iddettat mill-ħtiġijiet u jkun ukoll komplementari għall-għajnuna umanitarja u koerenti magħha, skont il- Kunsens Ewropew dwar l-Għajnuna Umanitarja u l-Linji gwida tan-Nazzjonijiet Uniti (il-linji gwida ta’ Oslo), bil-għan li tiġi żgurata l-konformità mal-prinċipji umanitarji tan-newtralità, l-umanità, l-imparzjalità u l-indipendenza;
                        
                     
                           (d)
                        
                        
                           jinsisti li l-assistenza tal-UE fil-każ li jseħħu diżastri naturali jew ikkawżati mill-bniedem għandha timmira li tgħin l-ekonomija lokali, pereżempju bix-xiri ta’ oġġetti tal-ikel prodotti lokalment jew reġjonalment kif ukoll billi tipprovdi l-materjali meħtieġa għall-bdiewa bil-għan li l-ekonomija rurali tingħata spinta;
                        
                     
                           (e)
                        
                        
                           jitlob lill-Kunsill u lill-Kummissjoni jiċċaraw l-arranġamenti għall-koperazzjoni u l-koordinazzjoni bejn is-Servizz Ewropew ta’ Azzjoni Esterna (SEAE) u l-Kummissjoni għall-ġestjoni tar-reazzjoni għad-diżastri ta’ skala kbira li jseħħu barra t-territorju tal-Unjoni Ewropea;
                        
                     
                           (f)
                        
                        
                           jissuġġerixxi li jsiru sforzi ta’ koordinazzjoni lokalizzati, f'kooperazzjoni mal-gvern nazzjonali tal-istat milqut, filwaqt li fuq il-post jintużaw ir-rappreżentanti tal-Istati Membri biex il-lokalitajiet milquta jkunu żgurati minn reazzjoni mmirata u kompetenti;
                        
                     
                           (g)
                        
                        
                           iħeġġeġ lill-Kunsill biex bi prijorità għolja jsaħħaħ il-kapaċità tar-reazzjoni tal-UE għad-diżastri, speċjalment fid-dawl tad-diskussjonijiet dwar it-twaqqif ta’ Forza ta’ Protezzjoni Ċivili tal-UE, u jħeġġu jagħti segwitu għat-talbiet ripetuti tal-Parlament Ewropew li l-proposti mressqa fir-rapport Barnier fl-2006 għandhom jiġu implimentati;
                        
                     
                           (h)
                        
                        
                           jitlob li tiġi stabbilita minnufiħ Forza tal-Protezzjoni Ċivili tal-UE li trid tkun mgħammra b'mod adegwat bir-riżorsi teknoloġiċi u tekniċi meħtieġa;
                        
                     
                           (i)
                        
                        
                           jitlob ukoll, fil-kuntest tal-operazzjonijiet li jitwettqu wara diżastru naturali, għal koordinament aħjar bejn l-aġenziji umanitarji u l-mekkaniżmi tal-protezzjonijiet ċivili tal-Istati Membri u d-DĠ ECHO, u kwalunkwe forza tal-protezzjoni ċivili Ewropea futura;
                        
                     
                           (j)
                        
                        
                           iħeġġeġ lill-Kummissjoni tiżviluppa programmi mal-gvernijiet nazzjonali, l-awtoritajiet lokali u l-organizzazzjonijiet tas-soċjetà ċivili fil-pajjiżi benefiċjarji rigward il-prevenzjoni tad-diżastri u l-kapaċità tal-immaniġġjar tar-reazzjoni bbażati fil-komunità.
                        
                     
                           (k)
                        
                        
                           jinkoraġġixxi lill-Kunsill jadotta, skont il-proċedura leġiżlattiva ordinarja, miżuri (li għandhom jiġu proposti mill-Kummissjoni) sabiex tittejjeb il-prevedibbiltà u l-kapaċità ta’ ppjanar bil-quddiem tal-mekkaniżmu attwali tal-protezzjoni ċivili, li bħalissa huwa bbażat biss fuq kontribuzzjonijiet ad hoc u volontarji mill-Istati Membri; jissuġġerixxi li dawn il-miżuri jistgħu jinkludu arranġamenti ttestjati fi ħdan l-Azzjoni Preparatorja tal-UE, inklużi l-assi fuq il-livell tal-UE, l-amalgamazzjoni volontarja tar-riżorsi, l-inventarju tal-kapaċitajiet eżistenti, l-identifikazzjoni tax-xenarji u l-iżvilupp ta’ attivitajiet ta’ taħriġ ulterjuri;
                        
                     
                           (l)
                        
                        
                           jitlob ukoll għal baġits realistiċi li fihom jiġu allokati approprjazzjonijiet għad-diżastri naturali jew għall-azzjoni umanitarja abbażi tal-infiq tas-sena ta’ qabel;
                        
                     
                           (m)
                        
                        
                           iqis li l-forza tal-protezzjoni ċivili tal-UE għandha tinbena fuq il-mekkaniżmu tal-protezzjoni ċivili tal-UE, tkun ottimizzazzjoni tal-għodod disponibbli, li jsiru aktar effikaċi u viżibbli, u amalgamazzjoni volontarja tal-mezzi loġistiċi u umani eżistenti, sew f'dak li jirrigwarda t-taħriġ għal reazzjoni fil-każ ta’ diżastru kif ukoll rigward il-ġestjoni tad-diżastri billi tiżviluppa l-inizjattivi meħuda fil-kuntest tal-azzjonijiet ta’ tħejjija, u li tkun kapaċi tiżgura l-għoti tal-ewwel għajnuna fl-ewwel 24 siegħa wara diżastru;
                        
                     
                           (n)
                        
                        
                           jirrakkomanda li l-forza tal-protezzjoni ċivili tal-UE tkun ibbażata fuq il-prinċipji li din għandha:
                           
                                       —
                                    
                                    
                                       tkun ibbażata fuq valutazzjoni tal-ħtiġijiet, bil-parteċipazzjoni tal-protagonisti umanitarji kollha,
                                    
                                 
                                       —
                                    
                                    
                                       ċivili
                                    
                                 
                                       —
                                    
                                    
                                       topera taħt il-bandiera tal-UE
                                    
                                 
                                       —
                                    
                                    
                                       tosserva d-dritt umanitarju internazzjonali
                                    
                                 
                                       —
                                    
                                    
                                       tirrispetta n-natura volontarja tal-parteċipazzjoni tal-Istati Membri għall-arranġamenti maħsuba
                                    
                                 
                                       —
                                    
                                    
                                       tkun ibbażata fuq il-prinċipju tal-qsim tal-piżijiet
                                    
                                 
                                       —
                                    
                                    
                                       tkun disposta tirċievi kontribuzzjonijiet minn pajjiżi terzi
                                    
                                 
                                       —
                                    
                                    
                                       tirrikonoxxi r-rwol globali tan-NU fil-koordinazzjoni tal-għajnuna internazzjonali barra mit-territorju tal-Unjoni Ewropea
                                    
                                 
                                       —
                                    
                                    
                                       tkun organizzata fuq bażi preventiva, skont xenarji speċifiċi;
                                    
                                 
                     
                           (o)
                        
                        
                           iqis li, b'referenza partikolari għall-operazzjonijiet ta’ għajnuna umanitarja, u fuq il-bażi tat-tagħlimiet meħuda mill-intervent f'Ħaiti u fil-Pakistan, sa fejn ikun possibbli, l-UE għandha topera taħt l-umbrella ta’ koordinament tan-NU, filwaqt li tikkonċentra fuq dawk l-oqsma fejn l-intervent tagħha jista' jikkontribwixxi valur miżjud akbar;
                        
                     
                           (p)
                        
                        
                           iqis li l-forza tal-protezzjoni ċivili Ewropea tista' tiġi bbażata fuq impenn min-naħa ta’ xi Stati Membri li b'mod volontarju jagħmlu disponibbli moduli ta’ protezzjoni ċivili predeterminati li jkunu lesti biex jintervjenu immedjatament f'operazzjonijiet tal-UE kkoordinati miċ- Ċentru ta’ Monitoraġġ u Informazzjoni (MIC), li l-parti l-kbira ta’ dawn il-moduli, li diġà huma disponibbli nazzjonalment u b'hekk ma jkunux jinvolvu spejjeż addizzjonali sinifikanti, jibqgħu taħt il-kontroll tagħhom, u li l-użu ta’ dawn il-moduli imqiegħda fuq stat ta’ allert ikunu jiffurmaw in-nukleu tas-sistema tal-protezzjoni ċivili tal-UE għar-reazzjoni għad-diżastri fl-UE u barra minnha;
                        
                     
                           (q)
                        
                        
                           iqis li moduli addizzjonali ta’ protezzjoni ċivili jistgħu jiġu ffinanzjati mill-UE għal ċerti rekwiżiti speċifiċi fejn ikunu ġew identifikati xi lakuni u fejn il-livell Ewropew ikun iżid il-valur, u jenfasizza kemm hu importanti li jiżdied il-finanzjament għat-trasport u li jiġu żviluppati moduli ta’ trasport li jkunu fuq stat ta’ allert;
                        
                     
                           (r)
                        
                        
                           jenfasizza l-ħtieġa li jiġi żviluppat approċċ komprensiv u proattiv b'reazzjoni għad-diżastri, li jkun jikkoordina d-diversi mezzi ta’ azzjoni disponibbli għall-Unjoni u għall-Istati Membri tagħha, bħalma huma l-ġestjoni (ċivili u militari) tal-kriżijiet, l-assistenza finanzjarja u l-politiki tal-iżvilupp jew il-politiki soċjali u ambjentali; jemmen, f'dan il-kuntest, li t-tranżizzjoni bejn ir-reazzjoni għal diżastru u r-rikostruzzjoni ta’ wara diżastri għandha tiġi ġestita b'mod iktar effiċjenti; ifakkar fil-proposta li jiġi stabbilit Korp Ewropew ta’ Għajnuna Umanitarja Volontarja f'konformità mad-dispożizzjonijiet tat-Trattat ta’ Lisbona (l-Artikolu 214(5)), u bil-ħsieb tas-Sena Ewropea tal-Volontarjat 2011 iħeġġeġ lill-Kummissjoni Ewropea u lill-Kunsill jaħdmu, flimkien mal-Parlament Ewropew, fuq ir-regoli u l-proċeduri għall-operazzjoni tal-Korp mill-aktar fis possibbli, speċjalment fid-dawl ta’ inizjattivi simili meħuda minn xi Stati Membri;
                        
                     
                           (s)
                        
                        
                           ifakkar lill-Kunsill li l-użu tal-assi u tal-kapaċitajiet militari fir-reazzjoni għad-diżastri, partikolarment għall-appoġġ fil-qasam tal-loġistika, it-trasport u l- infrastruttura għall-operazzjonijiet ta’ għajnuna umanitarja, għandu jkun biss eċċezzjonali u jintuża bħala “l-aħħar għażla” u dejjem b'mod konformi mal-ftehimiet eżistenti bħall-Kunsens Ewropew dwar l-għajnuna umanitarja u l-linji gwida ta’ Oslo dwar l-użu tal-assi tad-difiża militari u ċivili fl-għajnuna li tingħata fid-diżastri internazzjonali;
                        
                     
                           (t)
                        
                        
                           jirrikonoxxi li l-assi militari u dawk tad-difiża ċivili fl-għajnuna mogħtija f'każ ta’ diżastru għandhom jintużaw bħala l-aħħar għażla, f'konformità mal-Kunsens Ewropew dwar l-Għajnuna Umanitarja u l-Linji gwida ta’ Oslo; ifakkar li l-mezzi militari spiss jikkostitwixxu kontribut importanti lir-reazzjoni għad-diżastri, flimkien mal-protezzjoni ċivili u l-għajnuna umanitarja, u jinnota li l-assi militari jistgħu jiġu meħtieġa biex jimlew lakuni kritiki fil-kapaċità (b'mod partikolari t-trasport strateġiku għall-ġarr, l-assi speċjalizzati, l-inġinerija tqila u t-trasport); għalhekk jenfasizza l-ħtieġa li jiġi żviluppat approċċ komprensiv u li jittejbu s-sinerġiji bejn il-kapaċitajiet ċivili u militari, u l-ħtieġa li jiġu identifikati oqsma li fihom l-Istati Membri jistgħu jgħaqqdu l-isforzi u l-kapaċitajiet tagħhom fil-livell tal-UE biex jikkontribwixxu għar-reazzjoni tal-UE għad-diżastri, li hija ħaġa partikolarment importanti fi klima ekonomika diffiċli;
                        
                     
                           (u)
                        
                        
                           jenfasizza l-ħtieġa li jinbnew kapaċitajiet ċivili tal-UE li jkunu disponibbli permanentement u li jkunu joperaw indipendentement mill-istrutturi militari u l-ħtieġa li jiġu identifikati oqsma li fihom l-Istati Membri jistgħu jamalgamaw l-isforzi u l-kapaċitajiet tagħhom fil-livell tal-UE f'dan ir-rigward;
                        
                     
                           (v)
                        
                        
                           iħeġġeġ lill-Kunsill u lill-Kummissjoni jikkooperaw dwar l-implimentazzjoni ta’ pjan ta’ azzjoni għall-viżibbiltà li għandu jinkludi miżuri konkreti sabiex tissaħaħ il-viżibbiltà tar-reazzjoni tal-UE għad-diżastri;
                        
                     
                           (w)
                        
                        
                           jinkoraġġixxi l-utilizzazzjoni tas-sistema tal-Monitoraġġ Globali għall-Ambjent u s-Sigurtà (GMES) sabiex iż-żoni ta’ kriżi potenzjali jinżammu taħt sorveljanza, u b'hekk ikun jista' jkun hemm stat ta’ tħejjija aħjar meta jiġi biex jintbagħat appoġġ umanitarju, u jenfasizza kemm hu kritikament importanti li jiġu stabbiliti mekkaniżmu ta’ segwitu dwar l-isforzi tal-UE u valutazzjoni tal-assistenza li tkun ġiet utilizzata;
                        
                     
                           (x)
                        
                        
                           jinkoraġġixxi l-iżvilupp ta’ baġits għar-riċerka u l-iżvilupp ta’ kapaċità industrijali (pereżempju immaġini satellitarji fil-programm GMES) biex jittejbu l-fażijiet tal-ġestjoni tad-diżastri;
                        
                     
                           (y)
                        
                        
                           jistieden lill-Kunsill iqis ir-rakkomandazzjonijiet ta’ hawn fuq meta jeżamina u jilħaq konklużjonijiet dwar il-Komunikazzjoni tal-Kummissjoni li jmiss li tħabbret mill-Kummissjoni Ewropea dwar ir-rinfurzar tal-kapaċità tar-Reazzjoni tal-Unjoni Ewropea għad-Diżastri;
                        
                     
         
               2.
            
            
               Jagħti istruzzjonijiet lill-President tiegħu biex jgħaddi din ir-rakkomandazzjoni lill-Kunsill u, għal skopijiet ta’ informazzjoni, lill-Kummissjoni.
            
         
      (1)  ĠU C 286 E, 27.11.2009, p. 15.
   
      (2)  Testi adottati, P7_TA(2010)0015.